b'\n_START_ARTICLE_\nJuodasis lokys\n_START_SECTION_\nPaplitimas\n_START_PARAGRAPH_\nJuodasis lokys sutinkamas visoje \xc5\xa0iaur\xc4\x97s Amerikoje, nuo Kanados ir Aliaskos iki Meksikos, Atlanto iki Ramiojo vandenyno. Baribalai sutinkami 39-iose i\xc5\xa1 50 JAV valstij\xc5\xb3 ir visose Kanados provincijose. Manoma, kad anks\xc4\x8diau baribal\xc5\xb3 populiacij\xc4\x85 \xc5\xa0iaur\xc4\x97s Amerikoje sudar\xc4\x97 apie 2 milijonus loki\xc5\xb3, v\xc4\x97liau j\xc5\xb3 suma\xc5\xbe\xc4\x97jo iki 200 000, ta\xc4\x8diau per paskutinius de\xc5\xa1imtme\xc4\x8dius v\xc4\x97l prad\xc4\x97jo daug\xc4\x97ti, i\xc5\xa1 dalies d\xc4\x97l taikom\xc5\xb3 apsaugos priemoni\xc5\xb3. Manoma, kad \xc5\xa1iuo metu yra daugiau nei 600 000 baribal\xc5\xb3.\n_START_SECTION_\nFizin\xc4\x97s charakteristikos\n_START_PARAGRAPH_\nJuodieji lokiai yra apie 1,5 m ilgio. Patel\xc4\x97s sveria 40-180 kg, patinai 50-400 kg. Tik gim\xc4\x99 jaunikliai sveria 200-450 g. Suaug\xc4\x99 baribalai turi ma\xc5\xbeas akis, apvalias ausis, ilg\xc4\x85 snuk\xc4\xaf, stamb\xc5\xb3 k\xc5\xabn\xc4\x85 ir trump\xc4\x85 uodeg\xc4\x85. J\xc5\xb3 puiki uosl\xc4\x97. Nors paprastai j\xc5\xb3 kailis juodas, ta\xc4\x8diau kai kuri\xc5\xb3 por\xc5\xab\xc5\xa1i\xc5\xb3 kailio spalva skiriasi \xe2\x80\x93 \xc4\xaf vakarus nuo Misisip\xc4\x97s baribal\xc5\xb3 kailis \xc5\xa1viesiai rusvas, \xc5\xa1okoladinis, cinamono rusvumo. Kartais ant kr\xc5\xabtin\xc4\x97s b\xc5\xabna balta d\xc4\x97m\xc4\x97._NEWLINE_Nors juodieji lokiai gali stov\xc4\x97ti ir vaik\xc5\xa1\xc4\x8dioti ant u\xc5\xbepakalini\xc5\xb3 koj\xc5\xb3, ta\xc4\x8diau paprastai stovi ir vaik\xc5\xa1to keturiomis. Ant vis\xc5\xb3 leten\xc5\xb3 yra penki stipr\xc5\xabs nagai, naudojami pl\xc4\x97\xc5\xa1ymui, kasimui, laipiojimui. Vienu priekin\xc4\x97s letenos sm\xc5\xabgiu baribalas gali u\xc5\xbemu\xc5\xa1ti suaugus\xc4\xaf elni\xc4\x85.\n_START_SECTION_\nElgesys\n_START_PARAGRAPH_\nJuodieji lokiai lyti\xc5\xa1kai subr\xc4\x99sta 4-5 met\xc5\xb3 ir rujoja kas 2-3 metus. Ruja paprastai b\xc5\xabna pavasar\xc4\xaf gegu\xc5\xbe\xc4\x99 ir bir\xc5\xbeel\xc4\xaf, ta\xc4\x8diau gemalai nepradeda vystyti iki \xc5\xbeiemos, kai patel\xc4\x97s \xc4\xafminga \xc5\xbeiemos miegu._NEWLINE_Jaunikliai gimsta sausio-vasario m\xc4\x97nesiais. K\xc4\x85 tik gim\xc4\x99 baribalai yra akli, da\xc5\xbenai pasitaiko dvyni\xc5\xb3, nors b\xc5\xabna ir ketvertuk\xc5\xb3. Su motina jaunikliai pasilieka per vasar\xc4\x85 ir pirm\xc4\x85j\xc4\x85 \xc5\xbeiem\xc4\x85, visai savaranki\xc5\xa1kais paprastai tampa iki antrosios \xc5\xbeiemos._NEWLINE_Juodieji lokiai yra visa\xc4\x97d\xc5\xbeiai, \xc4\x97da \xc5\xbeoles, rie\xc5\xa1utus, uogas, med\xc5\xb3, vaisius, vabzd\xc5\xbeius (skruzd\xc4\x97les, termitus, vapsvas, bites). Kartais sumed\xc5\xbeioja ir su\xc4\x97da nedidelius grau\xc5\xbeikus ir atrajojan\xc4\x8diuosius. Taip pat baribalai \xc4\x97da la\xc5\xa1i\xc5\xa1as, aligatori\xc5\xb3 kiau\xc5\xa1inius. Da\xc5\xbenai maisto baribalai ie\xc5\xa1kosi ir \xc5\xbemoni\xc5\xb3 \xc5\xa1iuk\xc5\xa1lynuose bei konteineriuose. Jei tr\xc5\xabksta nat\xc5\xabrali\xc5\xb3 maisto \xc5\xa1altini\xc5\xb3, baribalai gali pulti ir avis bei kiaules._NEWLINE_Nat\xc5\xabral\xc5\xabs juod\xc5\xb3j\xc5\xb3 loki\xc5\xb3 prie\xc5\xa1ai yra kiti juodieji lokiai, \xc5\xbemon\xc4\x97s ir grizliai (Ursus arctos horriblis). Kojotai (Canis latrans) ir pumos (Puma concolor) gali med\xc5\xbeioti jauniklius.\n_START_SECTION_\nJuodieji lokiai ir \xc5\xbemon\xc4\x97s\n_START_PARAGRAPH_\nJuodieji lokiai gana pavojingi \xc5\xbemon\xc4\x97ms. Skirtingai nuo rud\xc5\xb3j\xc5\xb3 loki\xc5\xb3, juodieji lokiai \xc4\x97da ir mirusius gyv\xc5\xabnus, tod\xc4\x97l bandymas apsisaugoti nuo j\xc5\xb3 apsimetant mirusiu yra neefektyvus. Kaip ir daugelis gyv\xc5\xabn\xc5\xb3, baribalai retai puola, nebent b\xc5\xabt\xc5\xb3 u\xc5\xbespeisti arba patys u\xc5\xbepulti. \xc5\xbdmones jie puola \xc5\xbeymiai re\xc4\x8diau nei grizliai. Per 1900\xe2\x80\x932009 met\xc5\xb3 laikotarp\xc4\xaf, \xc5\xa0iaur\xc4\x97s Amerikoje 59 akistatose su juodaisiais lokiais, u\xc5\xberegistruotos 63 \xc5\xbemoni\xc5\xb3 mirtys.'